Korjentesas (upė)
Korjentesas (isp. Río Corrientes – 'srovių upė') – upė Ekvadore (Pastasos provincija) ir Peru (Loreto departamentas); Tigrės dešinysis intakas (Maranjono baseinas). Prasideda 450 m aukštyje 90 km į pietryčius nuo Pujo. Teka į pietryčius, žemupyje į rytus pro Amazonės žemumą, smarkiai vinguriuoja, sudaro senvages. Įteka į Tigrę 200 km nuo jos žiočių. Didžiausi intakai: Kopaljaku, Simbiljas. Didesnės gyvenvietės prie Korjenteso: Vilja Trompeterosas, Sarchento Loresas. Upės baseine gyvena indėnai ačuarai, kandošiai, urarinai.